title: Neuvoston suositus (EU) 2020/1186, annettu 7 päivänä elokuuta 2020, EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta

text:
                  11.8.2020

                  FI

                  Euroopan unionin virallinen lehti

                  L 261/83

         NEUVOSTON SUOSITUS (EU) 2020/1186,
         annettu 7 päivänä elokuuta 2020,
         EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b ja e alakohdan ja 292 artiklan ensimmäisen ja toisen virkkeen,
         sekä katsoo seuraavaa:

                     (1)

                     Neuvosto hyväksyi 30 päivänä kesäkuuta 2020 suosituksen EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta (1), jäljempänä ’neuvoston suositus’. Neuvosto hyväksyi 16 päivänä heinäkuuta 2020 suosituksen (EU) 2020/1052 (2) EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta. Neuvosto hyväksyi 30 päivänä heinäkuuta 2020 suosituksen (EU) 2020/1144 (3) EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta.

                     (2)

                     Neuvoston suosituksessa todetaan, että jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 1 päivästä heinäkuuta 2020 alkaen neuvoston suosituksen liitteessä I lueteltujen kolmansien maiden asukkaiden osalta. Neuvoston olisi joka toinen viikko tarkasteltava uudelleen ja tarvittaessa päivitettävä liitteessä I olevaa kolmansien maiden luetteloa kuultuaan tiiviisti komissiota ja asiaankuuluvia EU:n virastoja ja yksiköitä neuvoston suosituksessa tarkoitettuihin menetelmiin, kriteereihin ja tietoihin perustuvan kokonaisarvioinnin jälkeen.

                     (3)

                     Neuvostossa on käyty tämän jälkeen keskusteluja liitteessä I olevan kolmansien maiden luettelon tarkistamisesta kuullen tiiviisti komissiota ja asiaankuuluvia EU:n virastoja ja yksiköitä ja noudattaen neuvoston suosituksessa esitettyjä kriteereitä ja menetelmiä. Keskustelujen perusteella liitteessä I olevaa kolmansien maiden luetteloa olisi muutettava. Erityisesti Marokko olisi poistettava luettelosta.

                     (4)

                     Rajavalvonta ei ole ainoastaan niiden jäsenvaltioiden edun mukaista, joiden ulkorajoilla sitä toteutetaan, vaan myös kaikkien sisärajavalvonnan lakkauttaneiden jäsenvaltioiden edun mukaista. Jäsenvaltioiden olisi sen vuoksi varmistettava ulkorajoilla toteutettavien toimenpiteiden koordinointi Schengen-alueen moitteettoman toiminnan varmistamiseksi. Tätä varten jäsenvaltioiden olisi jatkettava 8 päivästä elokuuta 2020 alkaen EU:hun suuntautuvaa muuta kuin välttämätöntä matkustamista koskevan väliaikaisen rajoituksen purkamista koordinoidusti neuvoston suosituksen liitteessä I, sellaisena kuin se on muutettuna tällä suosituksella, lueteltujen kolmansien maiden asukkaiden osalta.

                     (5)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän suosituksen hyväksymiseen, suositus ei sido Tanskaa eikä sitä sovelleta Tanskaan. Koska tällä suosituksella kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän suosituksen, paneeko se suosituksen täytäntöön.

                     (6)

                     Tällä suosituksella kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (4) mukaisesti; Irlanti ei sen vuoksi osallistu tämän suosituksen hyväksymiseen, suositus ei sido Irlantia eikä sitä sovelleta Irlantiin.

                     (7)

                     Islannin ja Norjan osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY (5) 1 artiklan A kohdassa tarkoitettuun alaan.

                     (8)

                     Sveitsin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (6) 1 artiklan A kohdassa, luettuna yhdessä neuvoston päätöksen 2008/146/EY (7) 3 artiklan kanssa, tarkoitettuun alaan.

                     (9)

                     Liechtensteinin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY 1 artiklan A kohdassa (8), luettuna yhdessä päätöksen 2011/350/EU 3 artiklan kanssa, tarkoitettuun alaan (9).

               ON HYVÄKSYNYT TÄMÄN SUOSITUKSEN:
         Muutetaan neuvoston suositusta (EU) 2020/912, sellaisena kuin se on muutettuna EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetulla suosituksella (EU) 2020/1052 ja suosituksella (EU) 2020/1144, seuraavasti:

                     1)

                     Korvataan neuvoston suosituksen 1 kohdan ensimmäinen kappale seuraavasti:

                                 ”1.

                                 Jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 8 päivästä elokuuta 2020 alkaen liitteessä I lueteltujen kolmansien maiden asukkaiden osalta. ”

                     2)

                     Korvataan suosituksen liite I seuraavasti:

                           ”LIITE I
                           Kolmannet maat, joiden asukkaisiin EU:hun suuntautuvaa muuta kuin välttämätöntä matkustamista koskeva ulkorajoilla sovellettava väliaikainen rajoitus ei saisi vaikuttaa

                                       1.

                                       AUSTRALIA

                                       2.

                                       KANADA

                                       3.

                                       GEORGIA

                                       4.

                                       JAPANI

                                       5.

                                       UUSI-SEELANTI

                                       6.

                                       RUANDA

                                       7.

                                       ETELÄ-KOREA

                                       8.

                                       THAIMAA

                                       9.

                                       TUNISIA

                                       10.

                                       URUGUAY

                                       11.

                                       KIINA (*1)

                        (*1)  edellyttäen, että vastavuoroisuus vahvistetaan"

            Tehty Brysselissä 7 päivänä elokuuta 2020.

                  Neuvoston puolesta

                  Puheenjohtaja

               M. ROTH

            (1)  EUVL L 208I, 1.7.2020, s. 1.

            (2)  EUVL L 230, 17.7.2020, s. 26.

            (3)  EUVL L 248, 31.7.2020, s. 26.

            (4)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

            (5)  EYVL L 176, 10.7.1999, s. 36.

            (6)  EUVL L 53, 27.2.2008, s. 52.

            (7)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).

            (8)  EUVL L 160, 18.6.2011, s. 21.

            (9)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).


title: Euroopan järjestelmäriskikomitean suositus, annettu 27 päivänä toukokuuta 2020, velkamoratorioiden, julkisten takausjärjestelyjen ja muiden reaalitalouden suojelemiseksi covid-19-pandemian johdosta toteutettujen finanssipoliittisten toimenpiteiden rahoitusvakauteen kohdistuvien vaikutusten seurannasta (EJRK/2020/8) 2020/C 249/01

text:
               29.7.2020

               FI

               Euroopan unionin virallinen lehti

               C 249/1

      EUROOPAN JÄRJESTELMÄRISKIKOMITEAN SUOSITUS,
      annettu 27 päivänä toukokuuta 2020,
      velkamoratorioiden, julkisten takausjärjestelyjen ja muiden reaalitalouden suojelemiseksi covid-19-pandemian johdosta toteutettujen finanssipoliittisten toimenpiteiden rahoitusvakauteen kohdistuvien vaikutusten seurannasta
      (EJRK/2020/8)
      (2020/C 249/01)
      EUROOPAN JÄRJESTELMÄRISKIKOMITEAN HALLINTONEUVOSTO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1092/2010 (1) ja erityisesti sen 3 artiklan 2 kohdan b, d ja f alakohdan sekä 16–18 artiklan,
      ottaa huomioon Euroopan järjestelmäriskikomitean työjärjestyksen hyväksymisestä 20 päivänä tammikuuta 2011 tehdyn Euroopan järjestelmäriskikomitean päätöksen EJRK/2011/1 (2) ja erityisesti sen 15 artiklan 3 kohdan e alakohdan sekä 18–20 artiklan,
      sekä katsoo seuraavaa:

                  (1)

                  Koronavirustaudin (covid-19) aiheuttama pandemia ja sen hillitsemiseksi toteutetut toimenpiteet merkitsevät vakavaa iskua Euroopan talouksille. Jäsenvaltiot ovat ottamassa käyttöön velkamoratorioita, julkisia takausjärjestelyjä ja muita finanssipoliittisia toimenpiteitä, joilla suojellaan yrityksiä ja kotitalouksia pandemian vaikutuksilta. Vaikka nämä toimenpiteet kohdistuvat muuhun kuin rahoitussektoriin, niillä on kuitenkin vaikutuksia rahoitusvakauteen.

                  (2)

                  Näiden toimenpiteiden tehokkuus rahoitusvakauden säilyttämisen kannalta riippuu niiden laajuudesta ja rakenteellisista ominaisuuksista. Niitä on seurattava huolellisesti kansallisella tasolla, jotta voidaan tehdä hyvissä ajoin mukautuksia hyödyntämällä talouden tukemiseksi covid-19-epidemian yhteydessä käyttöön otettujen valtiontukitoimenpiteitä koskevien unionin tilapäisten puitteiden tarjoamaa joustavuutta (3).

                  (3)

                  Koska jäsenvaltioiden taloudet ovat pitkälle yhdentyneitä, yhden jäsenvaltion toteuttamilla erilaisilla toimenpiteillä on myönteisiä tai kielteisiä heijastusvaikutuksia muihin jäsenvaltioihin. Nämä heijastusvaikutukset olisi otettava huomioon arvioitaessa kattavasti niiden toimenpiteiden vaikutuksia unionin laajuiseen rahoitusvakauteen, joita kansalliset viranomaiset toteuttavat reaalitalouden suojelemiseksi covid-19-pandemian johdosta.

                  (4)

                  Jotta varmistetaan kansallisten toimenpiteiden tehokkuus rahoitusvakauden turvaamiseksi, edellytetään tiivistä seurantaa ja yhteistyötä kansallisten makrovakausviranomaisten sekä kansallisten finanssi- ja valvontaviranomaisten välillä niiden toimivaltuuksien mukaisesti. Euroopan järjestelmäriskikomitea (EJRK) lähetti 14.5.2020 unionin kansallisille finanssiviranomaisille kirjeen, jossa se kannusti kansallisia viranomaisia tehostettuun vuoropuheluun jo varhaisessa vaiheessa (4).

                  (5)

                  EJRK vastaa rahoitusjärjestelmän makrotason vakauden valvonnasta unionissa ja osallistuu järjestelmäriskien lieventämiseen ja ehkäisemiseen. Tätä varten EJRK aikoo seurata covid-19-pandemian johdosta reaalitalouden suojelemiseksi käyttöön otettujen kansallisten toimenpiteiden vaikutuksia unionin laajuiseen rahoitusvakauteen ja keskustella niistä säännöllisesti. EJRK aikoo keskittyä erityisesti rajatylittäviin ja monialaisiin vaikutuksiin. Seurantaa olisi jatkettava vain niin kauan kuin näillä toimenpiteillä voi olla vaikutusta unionin rahoitusvakauteen.

                  (6)

                  Tällaisten toimenpiteiden unioninlaajuisten rahoitusvakauteen kohdistuvien vaikutusten seuranta edellyttää, että kansalliset makrovakausviranomaiset toimittavat asiaankuuluvat kansalliset tiedot. EJRK:n pyynnöissä saada asiaankuuluvia tietoja näiltä viranomaisilta olisi otettava huomioon suhteellisuusperiaate ja vältettävä raportointivaatimusten päällekkäisyyttä keskittymällä tietoihin, joita ei ole saatavilla muista lähteistä.

                  (7)

                  EJRK aikoo täydentää ja tehostaa kansallisella tasolla toteutettavaa seurantaa ja arviointia. EJRK:n tavoitteena on edistää kokemusten vaihtoa sekä rajatylittävien ja monialaisten ongelmien varhaista tunnistamista. Se myös tarkastelee myöhemmin koordinoidusti, miten toimenpiteet voitaisiin asteittain lakkauttaa. Tätä varten EJRK aikoo perustaa palautekanavan, joka mahdollistaa tietojen jakamisen raportointiviranomaisten kesken.

                  (8)

                  Tällä suosituksella ei luoda uusia raportointivaatimuksia rahoituspalvelualalle. Tietojen saamiseksi EJRK:n olisi tukeuduttava kansallisten makrovakausviranomaisten raportoimiin tietoihin, jotka on kerätty niiden kansallista seurantaa varten, mikä puolestaan perustuisi kansallisten finanssiviranomaisten ja toimenpiteiden toteuttamiseen osallistuvien valtion virastojen raportointiin. EJRK:n olisi tukeuduttava myös jäsenlaitostensa, erityisesti Euroopan pankkiviranomaisen, Euroopan vakuutus- ja lisäeläkeviranomaisen, Euroopan keskuspankin ja yhteisen kriisinratkaisuneuvoston, keräämiin tietoihin.

                  (9)

                  Tämä suositus ei vaikuta keskuspankkien rahapoliittiseen toimivaltaan unionissa.

                  (10)

                  EJRK:n suositukset julkaistaan, sen jälkeen kun niille, joille suositus on osoitettu, on ilmoitettu julkaisemisaikeista ja sen jälkeen kun EJRK:n hallintoneuvosto on ilmoittanut Euroopan unionin neuvostolle aikeestaan julkaista suositus ja antanut neuvostolle mahdollisuuden ottaa tähän kantaa,

            ON ANTANUT TÄMÄN SUOSITUKSEN:
      1 JAKSO

         SUOSITUKSET

         Suositus A – Covid-19-pandemian johdosta reaalitalouden suojelemiseksi toteutettujen toimenpiteiden rahoitusvakauteen kohdistuvien vaikutusten kansallinen seuranta

      Kansallisille makrovakausviranomaisille suositellaan, että ne seuraavat ja arvioivat jäsenvaltioiden reaalitalouden suojelemiseksi toteuttamien covid-19-ohjelmaan liittyvien toimenpiteiden, kuten velkamoratorioiden sekä julkisten takausjärjestelyjen ja muiden finanssipoliittisten toimenpiteiden vaikutuksia rahoitusvakauteen. Tätä varten suositellaan, että kansalliset makrovakausviranomaiset seuraavat näiden toimenpiteiden rakenteellisia ominaisuuksia ja käyttöönottoa sekä niiden mahdollisia vaikutuksia rahoitusvakauteen esimerkiksi seuraavien keskeisten indikaattoreiden avulla.

                  a)

                     Toimenpiteiden rakenteelliset ominaisuudet ja käyttöönotto: erityisesti määrä; rahoitustuen muodot (kuten velkamoratoriot, lainatakaukset, korkotuetut lainat tai pääomasijoitukset), tuensaajat ja tukikelpoisuusedellytykset, kesto ja tiedot toimenpiteen käytöstä (esim. vastaanotettujen ja hyväksyttyjen hakemusten laajuus ja lukumäärä).

                  b)

                     Vaikutukset rahoitusvakauteen: erityisesti reaalitalouden luototus, muun kuin rahoitussektorin likviditeetti, vakavaraisuus ja velkaantuneisuus sekä rahoituslaitosten taloudellinen vakaus, mukaan lukien havaitut ja odotettavissa olevat järjestämättömien lainojen trendit sekä kyky täyttää likviditeetti- ja pääomavaatimukset.

         Suositus B – Kansallisten makrovakausviranomaisten raportointi EJRK:lle

      Kansallisille makrovakausviranomaisille suositellaan, että ne raportoivat EJRK:lle säännöllisesti tiedot, joita EJRK tarvitsee seuratakseen ja arvioidakseen suosituksessa A tarkoitettujen kansallisten toimenpiteiden vaikutuksia unionin rahoitusvakauteen. Tähän olisi sisällyttävä tiedot, jotka ovat tarpeen rajat ylittävien ja monialaisten vaikutusten seuraamiseksi ja arvioimiseksi ja jotka on asetettu kansallisten makrovakausviranomaisten saataville rahoituslaitosten kanssa voimassa olevien raportointijärjestelyjen avulla, sekä mahdolliset lisätiedot, joita finanssiviranomaiset ja muut toimenpiteiden toteuttamiseen osallistuvat valtion virastot ovat toimittaneet.
      2 JAKSO

         SOVELTAMINEN

      1.   Määritelmät

      Tässä suosituksessa käytetään seuraavia määritelmiä:

                  a)

                  ’kansallisella makrovakausviranomaisella’ kansallista viranomaista, jolla on Euroopan järjestelmäriskikomitean suosituksessa EJRK/2011/3 (5) esitetyt tavoitteet, järjestelyt, tehtävät, valtuudet, keinot, tilintekovelvollisuus ja muut ominaisuudet, tai jos tällaista viranomaista ei ole perustettu, Euroopan parlamentin ja neuvoston direktiivin 2013/36/EU (6) VII osaston 4 luvun tai Euroopan parlamentin ja neuvoston asetuksen (EU) N:o 575/2013 (7) 458 artiklan 1 kohdan mukaisesti nimettyä viranomaista.

            2.   Soveltamiskriteerit

                  1.

                  Suosituksia A ja B sovellettaessa noudatetaan seuraavaa kriteeriä:

                              a)

                              Asianmukaista huomiota olisi kiinnitettävä suhteellisuusperiaatteeseen, ja siinä yhteydessä olisi otettava huomioon myös kunkin suosituksen tavoite ja sisältö.

                  2.

                  Suositusta B sovellettaessa noudatetaan seuraavaa kriteeriä:

                              a)

                              Ensimmäinen raportti olisi toimitettava viimeistään 31 päivänä heinäkuuta 2020.

            3.   Raportointilomakkeet

      EJRK julkaisee asiaankuuluvat lomakkeet 30.6.2020 mennessä varmistaakseen suosituksen B mukaisen raportoinnin koordinoinnin.
      4.   Seurannan aikarajat

      Asetuksen (EU) N:o 1092/2010 17 artiklan 1 kohdan mukaan niiden, joille suositus on osoitettu, on ilmoitettava Euroopan parlamentille, neuvostolle, komissiolle ja EJRK:lle tämän suosituksen perusteella toteutetuista toimista ja perusteltava mahdollinen toimien toteuttamatta jättäminen. Ilmoitukset tulisi lähettää seuraavia määräaikoja noudattaen.
      1.   Suositus A

      Niitä, joille suositus on osoitettu, pyydetään toimittamaan 31.7.2020 mennessä Euroopan parlamentille, neuvostolle, komissiolle ja EJRK:lle liitteessä oleva, suosituksen A soveltamista koskeva lomake.
      2.   Suositus B

      Niitä, joille suositus on osoitettu, pyydetään toimittamaan 31.12.2020 mennessä Euroopan parlamentille, neuvostolle, komissiolle ja EJRK:lle liitteessä oleva, suosituksen B soveltamista koskeva lomake.
      5.   Suosituksen muuttaminen

      Hallintoneuvosto päättää tämän suosituksen muuttamisesta. Tällaisia muutoksia ovat erityisesti suositusten A ja B seurannan ja raportoinnin kesto.
      6.   Seuranta ja arviointi

                  1.

                  EJRK:n hallintoneuvosto arvioi suosituksen kohteiden ilmoittamia toimia ja perusteluja sekä tarvittaessa päättää, onko yksittäinen suosituksen kohde jättänyt noudattamatta tätä suositusta perustelematta asianmukaisesti, miksi se ei ole ryhtynyt toimiin.

                  2.

                  Menetelmiä, jotka on esitetty EJRK:n suositusten noudattamisen arviointia koskevassa käsikirjassa (8), jossa kuvataan EJRK:n suositusten noudattamisen arviointiin sovellettavaa menettelyä, ei sovelleta.

         Tehty Frankfurt am Mainissa 27 päivänä toukokuuta 2020.

               EJRK:n sihteeristön päällikkö,

               EJRK:n hallintoneuvoston puolesta

            Francesco MAZZAFERRO

         (1)  EUVL L 331, 15.12.2010, s. 1.

         (2)  EUVL C 58, 24.2.2011, s. 4.

         (3)  Komission tiedonanto, Tilapäiset puitteet valtiontukitoimenpiteille talouden tukemiseksi tämänhetkisessä covid-19-epidemiassa (2020/C 91 I/01) (EUVL C 91 I, 20.3.2020, s. 1), ja siihen liittyvät valtiontukisääntöjä ja koronavirusta koskevat asiakirjat, jotka ovat saatavilla verkkosivuilla (https://ec.europa.eu/competition/state_aid/what_is_new/covid_19.html).

         (4)  Ks. EJRK:n puheenjohtajan 14.5.2020 päivätty kirje talous- ja rahoitusasioiden neuvoston puheenjohtajalle ja jäsenille, saatavilla verkkosivuilla (https://www.esrb.europa.eu/pub/pdf/other/esrb.letter200514_ESRB_work_on_implications_to_protect_the_real_economy~e67a9f48ca.en.pdf).

         (5)  Euroopan järjestelmäriskikomitean suositus EJRK/2011/3, annettu 22 päivänä joulukuuta 2011, kansallisten viranomaisten makrovakauspoliittisista valtuuksista (EUVL C 41, 14.2.2012, s. 1).

         (6)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).

         (7)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).

         (8)  EJRK:n suositusten noudattamisen arviointia koskeva käsikirja ”Handbook on the assessment of compliance with ESRB recommendations”, huhtikuu 2016 (saatavilla osoitteessa https://www.esrb.europa.eu/pub/pdf/recommendations/160502_handbook.en.pdf).

         LIITE

            Ilmoittaminen tämän suosituksen perusteella toteutetuista toimista

         1.   Suosituksen kohdetta koskevat tiedot

                     Suositus

                     Suosituksen kohteen kotimaa

                     Laitos

                     Vastaajan nimi ja yhteystiedot

                     Ilmoituspäivä

               2.   Toimista ilmoittaminen

                     Suositus

                     Noudatatteko suositusta? (kyllä / ei / ei sovellu)

                     Kuvaus toimista, jotka on toteutettu suosituksen noudattamisen varmistamiseksi

                     Suosituksen osittaista noudattamista tai noudattamatta jättämistä koskevat perustelut

                     Suositus A

                     Suositus B

               3.   Lisätietoja

                     1.

                     Tätä lomaketta käytetään asetuksen (EU) N:o 1092/2010 17 artiklan 1 kohdassa edellytetyssä ilmoituksessa.

                     2.

                     Suosituksen kohteiden on toimitettava täytetty lomake EJRK:n sihteeristön kautta EJRK:lle, joko sähköisesti DARWINin kautta tarkoitukseen varatussa kansiossa tai sähköpostitse osoitteeseen notifications@esrb.europa.eu. (EJRK:n sihteeristö toimittaa ilmoitukset Euroopan parlamentille, neuvostolle ja komissiolle kootusti.)

                     3.

                     Niiden, joille suositus on osoitettu, odotetaan toimittavan kaikki suositusten soveltamiseen ja soveltamiskriteereihin liittyvät asiaankuuluvat tiedot, mukaan lukien tiedot toteutettujen toimien sisällöstä ja ajoituksesta.

                     4.

                     Jos se, jolle suositus on osoitettu, noudattaa vaatimuksia vain osittain, sen olisi annettava täydellinen selvitys noudattamatta jättämisen laajuudesta sekä muita tietoja vaatimusten osittaisesta noudattamisesta. Selvityksessä olisi ilmoitettava selkeästi ne suosituksen olennaiset osat, joita suosituksen kohteet eivät noudata.


title: Neuvoston suositus (EU) 2021/119, annettu 1 päivänä helmikuuta 2021, koordinoidusta lähestymistavasta vapaan liikkuvuuden rajoittamiseen covid-19-pandemian johdosta annetun suosituksen (EU) 2020/1475 muuttamisesta (ETA:n kannalta merkityksellinen teksti)

text:
               2.2.2021

               FI

               Euroopan unionin virallinen lehti

               LI 36/1

      NEUVOSTON SUOSITUS (EU) 2021/119,
      annettu 1 päivänä helmikuuta 2021,
      koordinoidusta lähestymistavasta vapaan liikkuvuuden rajoittamiseen covid-19-pandemian johdosta annetun suosituksen (EU) 2020/1475 muuttamisesta
      (ETA:n kannalta merkityksellinen teksti)
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen ja erityisesti sen 21 artiklan 2 kohdan, 168 artiklan 6 kohdan ja 292 artiklan ensimmäisen ja toisen virkkeen,
      ottaa huomioon Euroopan komission ehdotuksen,
      sekä katsoo seuraavaa:

                  (1)

                  Neuvosto antoi 13 päivänä lokakuuta 2020 suosituksen (EU) 2020/1475 koordinoidusta lähestymistavasta vapaan liikkuvuuden rajoittamiseen covid-19-pandemian johdosta (1). Suosituksessa vahvistettu koordinoitu lähestymistapa koski seuraavia keskeisiä seikkoja: yhteisten perusteiden ja raja-arvojen soveltaminen, kun päätetään vapaata liikkuvuutta koskevien rajoitusten käyttöönotosta, yhteisesti sovittuihin värikoodeihin perustuvan kartan laatiminen covid-19-tartuntariskistä ja koordinoitu lähestymistapa mahdollisiin toimenpiteisiin, joita voidaan tarvittaessa soveltaa alueiden välillä liikkuviin henkilöihin sen mukaan, millainen tartuntariski kyseisillä alueilla on.

                  (2)

                  Euroopan tautienehkäisy- ja -valvontakeskus on suosituksessa vahvistettuja perusteita ja raja-arvoja käyttäen julkaissut viikoittain jäsenvaltioiden toimittamien tietojen perusteella alueittain jaotellun kartan EU:n jäsenvaltioista jäsenvaltioiden päätöksenteon tueksi (2).

                  (3)

                  Epidemiologisen tilanteen kehittyessä komission olisi suosituksen johdanto-osan 15 kappaleen mukaisesti säännöllisesti arvioitava Euroopan tautienehkäisy- ja -valvontakeskuksen tuella tässä suosituksessa esitettyjä perusteita, tietotarpeita ja raja-arvoja sekä sitä, olisiko syytä harkita muita perusteita tai mukauttaa raja-arvoja, sekä toimitettava neuvoston tarkasteltavaksi havaintonsa sekä tarvittaessa mahdollinen ehdotus suosituksen muuttamisesta.

                  (4)

                  Pandemian tämänhetkiseen kehitykseen vaikuttaa kaksi tekijää. Yhtäältä vuoden 2021 alusta lähtien on aloitettu laajamittaiset rokotukset, ja miljoonat eurooppalaiset ovat jo saaneet rokotuksen covid-19-tautia vastaan. Toisaalta, kuten komissio toteaa Euroopan parlamentille, Eurooppa-neuvostolle ja neuvostolle antamassaan tiedonannossa Yhtenä rintamana covid-19-virusta (3) vastaan, niin kauan kuin tartunnat lisääntyvät ja siihen asti, kun päästään rokottamaan siinä laajuudessa, että pandemian suunta kääntyy, tarvitaan kuitenkin jatkuvaa valppautta, rajoittamistoimenpiteitä ja kansanterveyssyistä tehtäviä tarkastuksia. EU:n ja jäsenvaltioiden on nyt ryhdyttävä toimiin erityisesti pitääkseen kurissa mahdollisesti entistä vakavammat tartunta-aallot, joita SARS-CoV-2-viruksen aiempaa herkemmin tarttuvat uudet muunnokset voivat aiheuttaa. Näitä muunnoksia esiintyy jo kaikkialla Euroopassa.

                  (5)

                  Viimeaikainen uusien virusmuunnosten ilmaantuminen on vakava huolenaihe. Vaikka tällä hetkellä ei ole näyttöä siitä, että muunnokset aiheuttaisivat vakavamman taudin, ne näyttävät tarttuvan 50–70 prosenttia herkemmin (4). Tämä tarkoittaa sitä, että virus voi levitä helpommin ja nopeammin, mikä lisää äärirajoilla olevien terveydenhuoltojärjestelmien kuormitusta. Virusmuunnokset ovat yksi todennäköisistä syistä tapausten huomattavaan lisääntymiseen useimmissa jäsenvaltioissa viime viikkoina.

                  (6)

                  ECDC toteaa viimeisimmässä SAR-CoV-2-viruksen uusien muunnosten leviämistä koskevassa riskiarvioinnissaan (5), että näiden huolta aiheuttavien muunnosten ilmaantumiseen ja leviämiseen liittyvä riski on korotettu suureksi/erittäin suureksi.

                  (7)

                  Jotta huolta aiheuttavien uusien SARS-CoV-2-muunnosten ilmaantumista ja leviämistä voitaisiin hidastaa, ECDC suosittaa muun muassa, että muuta kuin välttämätöntä matkustamista olisi vältettävä. Sen lisäksi, että suositellaan välttämään ei-välttämätöntä matkustamista ja rajoitetaan tartunnan saaneiden henkilöiden matkustamista, olisi edelleen jatkettava matkustajien testausta ja karanteeniin asettamista etenkin silloin kun nämä ovat tulossa alueilta, joilla uusien virusmuunnosten esiintyvyys on suurempi. Jos uusien muunnosten suuremman esiintyvyyden mahdollisuutta ei voida sulkea pois sekvensoinnin avulla siten kuin genomin sekvensointia koskevissa ECDC:n ohjeissa esitetään, olisi harkittava myös oikeasuhtaisia toimenpiteitä matkustamisen rajoittamiseksi sellaisilta alueilta, joissa yhteisötason tartuntoja on edelleen paljon.

                  (8)

                  ECDC:n suositusten perusteella suositusta (EU) 2020/1475 olisi sen vuoksi muutettava vastaavasti.

                  (9)

                  Jotta voidaan ottaa huomioon yhteisötartuntojen erittäin suuri määrä, joka voi liittyä huolta aiheuttavien uusien muunnosten suurempaan tartuttavuuteen, ECDC:n viikoittain julkaisemaan karttaan olisi lisättävä uutena värinä tummanpunainen. Tällä värillä olisi merkittävä alueet, joilla virusta esiintyy erittäin runsaasti, muun muassa huolta aiheuttavien herkemmin tarttuvien muunnosten vuoksi.

                  (10)

                  Jäsenvaltioiden olisi myös otettava huomioon huolta aiheuttavien uusien SARS-CoV-2-muunnosten esiintyvyys, ottaen samalla huomioon tason, jolla muut jäsenvaltiot toteuttavat genomin sekvensointia. Komissio korostaa Euroopan parlamentille, Eurooppa-neuvostolle ja neuvostolle antamassaan tiedonannossa Yhtenä rintamana covid-19-virusta vastaan, että jäsenvaltioiden on kiireesti lisättävä genomin sekvensointia 5–10 prosenttiin positiivisista testituloksista, tarvittaessa ECDC:n kapasiteettia käyttäen, jotta voidaan määrittää eri muunnosten leviäminen tai havaita uusia muunnoksia.

                  (11)

                  Yhteisötartuntojen suuri määrä useimmissa jäsenvaltioissa tarkoittaa, että matkustaminen on edelleen erityinen haaste. Uusien virusmuunnosten vuoksi kaikkea ei-välttämätöntä matkustamista, erityisesti korkean riskin alueille ja alueilta, olisi hillittävä voimakkaasti, kunnes epidemiologinen tilanne on selvästi parantunut. Koska tartunta- tai välitysriski on kotimaan ja rajatylittävän matkustamisen osalta samanlainen, jäsenvaltioiden olisi varmistettava ei-välttämätöntä matkustamista koskevien rajoitusten johdonmukaisuus niiden kummankin osalta.

                  (12)

                  Eurooppa-neuvoston puheenjohtaja toteaa 21 päivänä tammikuuta 2021 pidetyn Eurooppa-neuvoston jäsenten videokokouksen perusteella laaditussa suullisessa yhteenvedossa (6), että on tärkeää pitää rajat auki, jotta voidaan varmistaa sisämarkkinoiden toiminta ja erityisesti välttämättömien tavaroiden ja palvelujen liikkuminen. Summittaisia matkustuskieltoja ei pitäisi asettaa. Viruksen leviämisen hillitsemiseksi EU:ssa voi kuitenkin olla tarpeen ottaa käyttöön muuta kuin välttämätöntä matkustamista rajoittavia toimenpiteitä. Vaikka neuvosto pitää kiinni periaatteistaan, uusien virusmuunnosten aiheuttamien riskien vuoksi saattaa olla tarpeen tarkistaa neuvoston suosituksia, jotka koskevat paitsi matkustamista EU:n sisällä myös EU:hun suuntautuvaa muuta kuin välttämätöntä matkustamista.

                  (13)

                  Koordinoidun lähestymistavan tarkoituksena on pyrkiä estämään sisärajatarkastusten käyttöönotto. Rajojen sulkeminen tai yleiset matkustuskiellot sekä lentojen tai maa- ja laivaliikenteen keskeyttäminen eivät ole perusteltuja, koska kohdennetummilla toimenpiteillä, kuten pakollisella karanteenilla ja testaamisella, on riittävä vaikutus ja ne aiheuttavat vähemmän häiriöitä. Ns. vihreiden kaistojen järjestelmän (7) avulla olisi pidettävä kuljetukset käynnissä erityisesti tavaroiden ja palvelujen vapaan liikkuvuuden varmistamiseksi, jotta vältetään toimitusketjujen häiriöt.

                  (14)

                  Henkilöiden vapaan liikkuvuuden rajoituksia on edelleen sovellettava noudattaen unionin lainsäädännön yleisiä periaatteita, erityisesti suhteellisuusperiaatetta ja muun muassa kansalaisuuteen perustuvan syrjinnän kieltoa. Toimenpiteet eivät näin ollen saisi ylittää sitä, mikä on ehdottoman välttämätöntä kansanterveyden suojelemiseksi. Selkeä, oikea-aikainen ja kattava tiedottaminen suurelle yleisölle on ratkaisevan tärkeää, jotta voidaan varmistaa ennakoitavuus ja oikeusvarmuus sekä se, että kansalaiset noudattavat rajoituksia. Rajoitukset olisi pantava asianmukaisesti täytäntöön, ja niiden rikkomisesta mahdollisesti määrättävien seuraamusten olisi oltava tehokkaita ja oikeasuhteisia.

                  (15)

                  Terveysturvakomitea on julkaissut 11 päivänä tammikuuta 2021 suosituksia EU:n yhteiseksi lähestymistavaksi covid-19-potilaiden eristämiseen sekä kontakteja ja matkustajia koskevaan karanteeniin. Kun jäsenvaltiot määräävät matkustamiseen liittyvistä karanteenitoimista, niiden olisi noudatettava terveysturvakomitean antamia karanteenisuosituksia (8). Erityisesti silloin kun karanteeni liittyy suuririskiseltä alueelta matkustamiseen, olisi harkittava vaaditun karanteeniajan lyhentämistä, jos 5–7 päivän kuluttua saapumisesta saadaan negatiivinen testitulos, paitsi jos matkustajalla on oireita.

                  (16)

                  Koska covid-19-testauskapasiteetti on kasvanut, suositusta (EU) 2020/1475 olisi muutettava siten, että jäsenvaltioille annetaan mahdollisuus vaatia muilta kuin vihreiksi luokitelluilta alueilta saapuvia matkustajia tekemään covid-19-testi ennen matkaan lähtöä.

                  (17)

                  Koska yhteisötartuntojen määrä on tummanpunaiseksi luokiteltavilla alueilla suuri, tällaisilta alueilta muita kuin välttämättömiä tarkoituksia varten matkustavia henkilöitä olisi vaadittava tekemään testi ennen matkaan lähtöä ja jäämään määränpäähän saapumisen jälkeen karanteeniin, kuten terveysturvakomitea suosittaa. Jos matkustajat eivät jää karanteeniin asuinpaikassaan, olisi varmistettava karanteenitilojen asianmukaiset olosuhteet sekä karanteenissa olevien lasten suojelu ja hoito WHO:n ohjeiden (9) mukaisesti.

                  (18)

                  Jos asuinjäsenvaltioonsa palaavat henkilöt eivät ole voineet tehdä testiä ennen lähtöä, heidän olisi voitava tehdä se heti saavuttuaan sen sijaan, että heitä estettäisiin palaamasta kotiinsa.

                  (19)

                  Koska tummanpunaisilla alueilla on paljon tartuntoja, myös välttämättömistä syistä matkustavia matkustajia olisi vaadittava tekemään testi covid-19-tartunnan havaitsemiseksi ja jäämään karanteeniin, edellyttäen että tämä ei vaikuta suhteettomasti heidän välttämättömään tehtäväänsä tai tarpeeseensa, esimerkiksi siksi että matkustaja ei määränpäässä ole juuri tekemisissä muun väestön kanssa. Jos jokin jäsenvaltio kuitenkin edellyttää epidemiologisen erityistilanteen vuoksi testejä kuljetusalan työntekijöiltä ja palveluntarjoajilta, tästä ei saisi aiheutua kuljetusten häiriöitä. (10) Toimitusketjujen turvaamiseksi karanteenivaatimuksia ei pitäisi soveltaa kuljetushenkilöstöön välttämättömien tehtävien hoitamisen aikana.

                  (20)

                  Rajatylittävään matkustamiseen liittyvistä rajoituksista aiheutuu häiriöitä erityisesti niille, jotka ylittävät rajat päivittäin tai usein työn tai opiskelun vuoksi tai vieraillakseen lähisukulaisten luona, saadakseen terveydenhoitopalveluja tai huolehtiakseen läheisistään. Näitä henkilöitä ei pitäisi vaatia jäämään karanteeniin heidän ylittäessään rajan tällaisen välttämättömän syyn vuoksi, koska siitä aiheutuisi merkittäviä häiriöitä ihmisten arkielämälle ja toimeentulolle sekä koko taloudelle. Niin kauan kuin epidemiologinen tilanne on rajan molemmin puolin suunnilleen samanlainen, tuntuisi tarpeettomalta vaatia näitä henkilöitä käymään testeissä usein pelkästään toistuvien rajanylitysten vuoksi. Jäsenvaltioiden ja raja-alueiden onkin erityisen tärkeää koordinoida toimiaan tiiviisti myös jatkossa.

                  (21)

                  Epidemiologisen tilanteen kehittyessä komission olisi Euroopan tautienehkäisy- ja -valvontakeskuksen tuella arvioitava edelleen säännöllisesti tässä suosituksessa esitettyjä perusteita, tietotarpeita ja raja-arvoja sekä sitä, olisiko harkittava muita perusteita tai mukautettava raja-arvoja, sekä toimitettava neuvoston tarkasteltavaksi havaintonsa sekä tarvittaessa mahdollinen ehdotus suosituksen muuttamisesta,

            ON ANTANUT TÄMÄN SUOSITUKSEN:Muutetaan koordinoidusta lähestymistavasta vapaan liikkuvuuden rajoittamiseen covid-19-pandemian johdosta annettu neuvoston suositus (EU) 2020/1475 seuraavasti:
                  1)

                  Korvataan 10 kohdan c alakohta seuraavasti:

                              ”c)

                              punainen, jos ilmoitettujen covid-19-tapausten 14 vuorokauden kumulatiivinen määrä on 50–150 ja positiivisten testitulosten osuus kaikista covid-19-tartunnan havaitsemiseksi tehdyistä testeistä on vähintään 4 prosenttia tai jos ilmoitettujen covid-19-tapausten 14 vuorokauden kumulatiivinen määrä 100 000:ta henkilöä kohti on enemmän kuin 150 mutta vähemmän kuin 500;”.

                  2)

                  Lisätään 10 kohtaan ca alakohta seuraavasti:

                              ”ca)

                              tummanpunainen, jos ilmoitettujen covid-19-tapausten 14 vuorokauden kumulatiivinen määrä 100 000:ta henkilöä kohti on 500 tai enemmän;”.

                  3)

                  Korvataan 13 kohdan a alakohta seuraavasti:

                              ”a)

                              jäsenvaltioiden olisi otettava huomioon epidemiologisen tilanteen erot oranssiksi, punaiseksi ja tummanpunaiseksi luokiteltujen alueiden välillä ja toimittava oikeasuhteisella tavalla;”.

                  4)

                  Korvataan 13 kohdan d alakohta seuraavasti:

                              ”d)

                              jäsenvaltioiden olisi otettava huomioon testausstrategiat ja kiinnitettävä erityistä huomiota tilanteeseen alueilla, joilla tehdään paljon testejä;”.

                  5)

                  Lisätään 13 kohtaan e alakohta seuraavasti:

                              ”e)

                              jäsenvaltioiden olisi otettava huomioon huolta aiheuttavien SARS-CoV-2-muunnosten esiintyvyys, erityisesti tartuttavuutta ja kuolleisuutta lisäävien muunnosten, sekä suoritettu genomin sekvensoinnin taso riippumatta siitä, miten asianomainen alue on luokiteltu.”

                  6)

                  Lisätään otsikon ”Yhteinen kehys mahdollisille toimenpiteille korkean riskin alueilta tulevia matkustajia varten” jälkeen 16 a kohta seuraavasti:

                              ”16

                              a. Jäsenvaltioiden olisi hillittävä voimakkaasti kaikkea muuta kuin välttämätöntä matkustamista tummanpunaiseksi luokitelluille alueille ja pois niiltä ja hillittävä kaikkea muuta kuin välttämätöntä matkustamista 10 kohdan nojalla punaiseksi luokitelluille alueille ja pois niiltä.
                              Toisaalta jäsenvaltioiden olisi pyrittävä välttämään häiriöiden aiheutuminen välttämättömälle matkustamiselle, turvaamaan kuljetusten jatkuminen ns. vihreiden kaistojen järjestelmän mukaisesti sekä välttämään häiriöitä toimitusketjuissa sekä työhön tai liiketoimintaan liittyvistä syistä matkustavien työntekijöiden ja itsenäisten ammatinharjoittajien liikkumisessa.”

                  7)

                  Korvataan 17 kohdan a ja b alakohta seuraavasti:

                              ”a)

                              terveysturvakomitean suositusten (11) mukaista karanteenia / omaehtoista karanteenia ja/tai

                              b)

                              covid-19-tartunnan havaitsemiseksi tehtävää testiä ennen saapumista ja/tai saapumisen jälkeen. Tämä voi olla joko RT-PCR-testi tai yhteisiksi puitteiksi covid-19-taudin pika-antigeenitestien käytölle ja validoinnille sekä testitulosten vastavuoroiselle tunnustamiselle EU:ssa 21 päivänä tammikuuta 2021 annetun neuvoston suosituksen (12) perusteella laaditussa covid-19-taudin pika-antigeenitestien yhteisessä päivitetyssä luettelossa mainittu pika-antigeenitesti, sen mukaisesti kuin kansalliset terveysviranomaiset ovat määrittäneet.”.

                  8)

                  Poistetaan 17 kohdassa seuraava alakohta:
                  ”Jäsenvaltiot voivat tarjota matkustajille mahdollisuuden korvata b alakohdassa mainittu covid-19-tartunnan havaitsemiseksi tehtävä testi ennen saapumista tehdyllä testillä.”

                  9)

                  Lisätään 17 kohtaan alakohta seuraavasti:
                  ”Jäsenvaltioiden olisi tarjottava riittävä testauskapasiteetti ja hyväksyttävä digitaaliset testaustodistukset sekä varmistettava samalla, että tämä ei heikennä keskeisten julkisten terveydenhoitopalvelujen tarjontaa ja erityisesti laboratoriokapasiteettia.”

                  10)

                  Lisätään 17 a kohta seuraavasti:

                              ”17a.

                              Jäsenvaltioiden olisi edellytettävä, että 10 kohdan ca alakohdan mukaisesti tummanpunaiseksi luokitellulta alueelta saapuville henkilöille on tehty ennen saapumista testi covid-19-tartunnan havaitsemiseksi ja että he jäävät terveysturvakomitean suosituksen mukaiseen karanteeniin / omaehtoiseen karanteeniin. Vastaavia toimenpiteitä voitaisiin soveltaa alueisiin, joilla huolta aiheuttavien muunnosten esiintyvyys on suuri.
                              Jäsenvaltioiden olisi hyväksyttävä, pidettävä voimassa tai tehostettava hillitsemistoimenpiteitä erityisesti tummanpunaisilla alueilla, tehostettava testausta ja kontaktien jäljittämistä ja lisättävä yhteisöissä havaittujen covid-19-tautitapausten edustavien otosten seurantaa ja sekvensointia, jotta voidaan valvoa SARS-CoV-2-viruksen uusien, aiempaa herkemmin tarttuvien muunnosten leviämistä ja vaikutusta.”

                  11)

                  Lisätään 17 b kohta seuraavasti:

                              ”17b.

                              Jäsenvaltioiden olisi tarjottava alueellaan asuville henkilöille mahdollisuus korvata 17 kohdan b alakohdassa ja 17 a kohdassa mainittu covid-19-tartunnan havaitsemiseksi ennen saapumista tehtävä testi saapumisen jälkeen tehtävällä testillä, mahdollisten karanteenia / omaehtoista karanteenia koskevien vaatimusten lisäksi.”

                  12)

                  Lisätään 19 a kohta seuraavasti:

                              ”19

                              a. Tummanpunaiseksi luokitellulta alueelta saapuvien matkustajien, joilla on välttämätön tehtävä tai tarve, olisi 17 a kohdan mukaisesti täytettävä testausvaatimukset ja jäätävä karanteeniin / omaehtoisen karanteeniin edellyttäen, että tämä ei vaikuta suhteettomasti heidän olennaiseen tehtäväänsä tai tarpeeseensa.
                              Edellä olevasta 17 kohdan b alakohdasta ja 17 a kohdasta poiketen kuljetusalan työntekijöiltä ja palveluntarjoajilta ei 19 kohdan b alakohdan mukaisesti periaatteessa pitäisi vaatia covid-19-tartunnan havaitsemiseksi tehtävää testiä. Jos jokin jäsenvaltio kuitenkin edellyttää kuljetusalan työntekijöiltä ja palveluntarjoajilta testiä covid-19-tartunnan havaitsemiseksi, olisi käytettävä pika-antigeenitestejä, eikä tästä saisi aiheutua kuljetusten häiriöitä. Jos kuljetuksissa tai toimitusketjuissa aiheutuu häiriöitä, jäsenvaltioiden olisi välittömästi poistettava tai kumottava tällaiset järjestelmälliset testausvaatimukset, jotta voidaan turvata ns. vihreiden kaistojen toiminta. Kuljetusalan työntekijöitä ja palveluntarjoajia ei pitäisi vaatia jäämään 17 kohdan a alakohdassa ja 17 a kohdassa tarkoitettuun karanteeniin heidän hoitaessaan näitä välttämättömiä tehtäviään.”

                  13)

                  Lisätään 19 b kohta seuraavasti:

                              ”19

                              b. Edellä olevassa 19 a kohdassa säädettyjen poikkeusten lisäksi jäsenvaltioiden ei pitäisi vaatia testiä tai karanteeniin / omaehtoiseen karanteeniin jäämistä raja-alueiden asukkailta, jotka matkustavat rajan yli päivittäin tai usein työnteon, liiketoiminnan, koulutuksen, perheen, terveydenhoidon tai läheisistä huolehtimisen vuoksi, erityisesti kun on kyse kriittisiä toimintoja suorittavista tai kriittisten infrastruktuurien kannalta keskeisistä henkilöistä. Jos tällaisilla alueilla otetaan käyttöön rajatylittävää matkustamista koskeva testausvaatimus, tällaisille henkilöille tehtävien testien tiheyden olisi oltava oikeasuhteinen. Jos epidemiologinen tilanne rajan molemmin puolin on suunnilleen sama, matkustamiseen liittyviä testausvaatimuksia ei pitäisi asettaa. Henkilöitä, jotka katsovat tilanteensa kuuluvan tämän kohdan soveltamisalaan, voitaisiin vaatia toimittamaan asiakirjatodisteita tai antamaan asiaa koskeva ilmoitus.”

                  14)

                  Korvataan 21 kohta seuraavasti:

                              ”21.

                              Toimenpiteet, joita sovelletaan 10 kohdan mukaisesti tummanpunaiseksi, punaiseksi, oranssiksi tai harmaaksi luokitellulta alueelta saapuviin henkilöihin, eivät saa olla syrjiviä, vaan niitä olisi sovellettava samalla tavoin myös alueelta saapuviin asianomaisen jäsenvaltion kansalaisiin.”

         Tehty Brysselissä 1 päivänä helmikuuta 2021.

               Neuvoston puolesta

               Puheenjohtaja

            A. P. ZACARIAS

         (1)  EUVL L 337, 14.10.2020, s. 3.

         (2)  Saatavilla osoitteessa:https://www.ecdc.europa.eu/en/covid-19/situation-updates/weekly-maps-coordinated-restriction-free-movement

         (3)  COM(2021) 35 final.

         (4)  ECDC:n riskinarviointi. Risk related to spread of new SARS-CoV-2 variants of concern in the EU/EEA, saatavilla osoitteessa:https://www.ecdc.europa.eu/en/publications-data/covid-19-risk-assessment-spread-new-sars-cov-2-variants-eueea

         (5)  Euroopan tautienehkäisy- ja -valvontakeskus. Risk related to spread of new SARS-CoV-2 variants of concern in the EU/EEA, 1. päivitys 21.1.2021. ECDC: Tukholma, 2021. Saatavilla osoitteessa:https://www.ecdc.europa.eu/sites/default/files/documents/COVID-19-risk-related-to-spread-of-new-SARS-CoV-2-variants-EU-EEA-first-update.pdf

         (6)  Puheenjohtaja Charles Michelin suullinen yhteenveto Eurooppa-neuvoston jäsenten videokokouksesta 21. tammikuuta 2021, saatavilla osoitteessahttps://www.consilium.europa.eu/en/press/press-releases/2021/01/21/oral-conclusions-by-president-charles-michel-following-the-video-conference-of-the-members-of-the-european-council-on-21-january-2021/

         (7)  Komission tiedonanto liikenteen vihreiden kaistojen päivittämisestä talouden pitämiseksi käynnissä covid-19-pandemian kiihtyessä uudelleen, COM(2020) 685 final, ja 22 päivänä joulukuuta 2020 annettu komission suositus (EU) 2020/2243 koordinoidusta lähestymistavasta matkustamiseen ja tavaraliikenteeseen Yhdistyneessä kuningaskunnassa havaitun SARS-CoV-2-muunnoksen vuoksi (EUVL L 436, 28.12.2020, s. 72).

         (8)  Terveysturvakomitean 11. tammikuuta 2021 hyväksymät suositukset EU:n yhteiseksi lähestymistavaksi covid-19-potilaiden eristämiseen sekä kontakteja ja matkustajia koskevaan karanteeniin,https://ec.europa.eu/health/sites/health/files/preparedness_response/docs/hsc_quarantine-isolation_recomm_en.pdf

         (9)  WHO:n viite: WHO/2019-nCoV/IHR_Quarantine/2020.3. Saatavilla osoitteessa:https://www.who.int/publications/i/item/considerations-for-quarantine-of-individuals-in-the-context-of-containment-for-coronavirus-disease-(covid-19)

         (10)  Ks. komission suositus (EU) 2020/2243, annettu 22 päivänä joulukuuta 2020, koordinoidusta lähestymistavasta matkustamiseen ja tavaraliikenteeseen Yhdistyneessä kuningaskunnassa havaitun SARS-CoV-2-muunnoksen vuoksi (EUVL L 436, 28.12.2020, s. 72).

         (11)  Terveysturvakomitean 11. tammikuuta 2021 hyväksymät suositukset EU:n yhteiseksi lähestymistavaksi covid-19-potilaiden eristämiseen sekä kontakteja ja matkustajia koskevaan karanteeniin,https://ec.europa.eu/health/sites/health/files/preparedness_response/docs/hsc_quarantine-isolation_recomm_en.pdf

         (12)  https://data.consilium.europa.eu/doc/document/ST-5451-2021-INIT/fi/pdf


title: Neuvoston suositus (EU) 2021/132, annettu 2 päivänä helmikuuta 2021, EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta

text:
               4.2.2021

               FI

               Euroopan unionin virallinen lehti

               L 41/1

      NEUVOSTON SUOSITUS (EU) 2021/132,
      annettu 2 päivänä helmikuuta 2021,
      EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b ja e alakohdan ja 292 artiklan ensimmäisen ja toisen virkkeen,
      ottaa huomioon Euroopan komission ehdotuksen,
      sekä katsoo seuraavaa:

                  (1)

                  Neuvosto hyväksyi 30 päivänä kesäkuuta 2020 suosituksen (EU) 2020/912 EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta (1).

                  (2)

                  Neuvoston suosituksessa (EU) 2020/912 vahvistetut kriteerit viittaavat ilmoitettujen tautitapausten keskimääräiseen ilmaantuvuuteen EU:ssa viimeksi kuluneiden 14 päivän aikana 15 päivänä kesäkuuta 2020. Koordinoidusta lähestymistavasta vapaan liikkuvuuden rajoittamiseen covid-19-pandemian johdosta 13 päivänä lokakuuta 2020 annetussa neuvoston suosituksessa käytetään lisäperusteita, joissa otetaan huomioon uusin tieteellinen tieto (2).
                  SARS COV-2-viruksen uudet muunnokset ovat vakava huolenaihe. Uudet muunnokset näyttävät tarttuvan 50–70 prosenttia herkemmin (3), mikä lisää terveydenhuoltojärjestelmien kuormitusta.
                  Sen vuoksi olisi päivitettävä suosituksessa (EU) 2020/912 vahvistettuja kriteerejä ja kynnysarvoja.

                  (3)

                  Komissio vastasi yhden tällaisen muunnoksen ilmaantumiseen antamalla 22 päivänä joulukuuta 2020 suosituksen koordinoidusta lähestymistavasta matkustamiseen ja tavaraliikenteeseen Yhdistyneessä kuningaskunnassa havaitun SARS-CoV-2-muunnoksen vuoksi (4).

                  (4)

                  Komissio antoi 19 päivänä tammikuuta 2021 tiedonannon ”Yhtenä rintamana covid-19-virusta vastaan”, jossa se kehotti toteuttamaan kiireellisiä toimia mahdollisesti entistä vakavamman kolmannen tartunta-aallon pitämiseksi kurissa.

                  (5)

                  Komissio painottaa samassa tiedonannossa, että kaikkea muuta kuin välttämätöntä matkustamista, erityisesti korkean riskin alueille ja alueilta, olisi hillittävä voimakkaasti, kunnes epidemiologinen tilanne on parantunut huomattavasti.

                  (6)

                  Euroopan tautienehkäisy- ja -valvontakeskus julkaisi 21 päivänä tammikuuta 2021 riskiarvioinnin huolta aiheuttavien uusien SARS-CoV-2-virusmuunnosten leviämisestä EU:n/ETA:n alueelle (5) ja suosittelee siinä tiukempien toimenpiteiden ja muun kuin välttämättömän matkustamisen välttämistä koskevien ohjeiden antamista, jotta huolta aiheuttavien uusien SARS-CoV-2-muunnosten ilmaantumista ja leviämistä voidaan hidastaa. Sen lisäksi, että suositellaan välttämään muuta kuin välttämätöntä matkustamista ja rajoitetaan tartunnan saaneiden henkilöiden matkustamista, olisi edelleen jatkettava matkustajien testausta ja karanteeniin asettamista etenkin silloin kun nämä ovat tulossa alueilta, joilla uusien virusmuunnosten esiintyvyys on suurempi. Jos uusien muunnosten suuremman esiintyvyyden mahdollisuutta ei voida sulkea pois sekvensoinnin avulla siten kuin genomin sekvensointia koskevissa Euroopan tautienehkäisy- ja -valvontakeskuksen ohjeissa esitetään, olisi harkittava myös oikeasuhtaisia toimenpiteitä matkustamisen rajoittamiseksi sellaisilta alueilta, joissa yhteisötason tartuntoja on edelleen paljon.

                  (7)

                  Eurooppa-neuvoston puheenjohtaja totesi 21 päivänä tammikuuta 2021 pidetyn Eurooppa-neuvoston jäsenten videokonferenssin jälkeen antamassaan suullisessa yhteenvedossa, että viruksen leviämisen hillitsemiseksi saattaa olla tarpeen toteuttaa toimenpiteitä, joilla rajoitetaan muuta kuin välttämätöntä matkustamista EU:hun ja EU:ssa, ja kehotti neuvostoa tarkistamaan suosituksiaan EU:n sisäisestä matkustamisesta ja EU:hun suuntautuvasta muusta kuin välttämättömästä matkustamisesta uusien virusmuunnosten aiheuttamien riskien perusteella.

                  (8)

                  Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän suosituksen hyväksymiseen, suositus ei sido Tanskaa eikä sitä sovelleta Tanskaan. Koska tällä suosituksella kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän suosituksen, paneeko se suosituksen täytäntöön.

                  (9)

                  Tällä suosituksella kehitetään niitä Schengenin säännöstön määräyksiä, joihin Irlanti ei neuvoston päätöksen 2002/192/EY (6) mukaisesti osallistu; Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.

                  (10)

                  Islannin ja Norjan osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY (7) 1 artiklan A kohdassa tarkoitettuun alaan.

                  (11)

                  Sveitsin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY (8) 1 artiklan A kohdassa, luettuna yhdessä neuvoston päätöksen 2008/146/EY (9) 3 artiklan kanssa, tarkoitettuun alaan.

                  (12)

                  Liechtensteinin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (10) 1 artiklan A kohdassa, luettuna yhdessä neuvoston päätöksen 2011/350/EU (11) 3 artiklan kanssa, tarkoitettuun alaan.

            ON ANTANUT TÄMÄN SUOSITUKSEN:Muutetaan suositus (EU) 2020/912 seuraavasti:
                  1.

                  Korvataan 1 kohdan toinen alakohta seuraavasti:
                  ”Niiden kolmansien maiden määrittämiseksi, joiden osalta EU:hun suuntautuvaa muuta kuin välttämätöntä matkustamista koskeva nykyinen rajoitus olisi poistettava, olisi otettava huomioon asianomaisten kolmansien maiden epidemiologinen tilanne ja muut tässä suosituksessa esitetyt kriteerit.”

                  2.

                  Korvataan 2 kohta seuraavasti:
                  ”Epidemiologiseen tilanteeseen olisi sovellettava seuraavia kriteereitä:

                              —

                              ”ilmoitettujen covid-19-tapausten 14 vuorokauden kumulatiivinen määrä” eli uusien ilmoitettujen covid-19-tapausten määrä 100 000:ta henkilöä kohti viimeksi kuluneiden 14 vuorokauden aikana;

                              —

                              uusien tapausten kehityksen suunta samalla ajanjaksolla pysynyt vakaana tai laskenut edellisiin 14 päivään verrattuna;

                              —

                              ”testien määrä” eli covid-19-tartunnan havaitsemiseksi edellisten seitsemän vuorokauden aikana tehtyjen testien määrä 100 000:ta henkilöä kohti;

                              —

                              ”positiivisten testitulosten osuus” eli positiivisten testitulosten osuus kaikista covid-19-tartunnan havaitsemiseksi edellisten seitsemän vuorokauden aikana tehdyistä testeistä;

                              —

                              maassa esiintyvän viruksen luonne, erityisesti se, onko huolta aiheuttavia viruksen muunnoksia havaittu. Euroopan tautienehkäisy- ja -valvontakeskus (ECDC) arvioi huolta aiheuttavat muunnokset viruksen keskeisten ominaisuuksien perusteella, kuten tarttuminen, vakavuus ja kyky välttää immuunivaste.

                        Jotta kolmannet maat voidaan sisällyttää liitteeseen I, niiden olisi täytettävä seuraavat kynnysarvot: ilmoitettujen covid-19-tapausten 14 vuorokauden kumulatiivinen määrä on enintään 25, testien määrä yli 300 ja positiivisten testitulosten osuus enintään 4 prosenttia. Lisäksi voidaan ottaa huomioon covid-19:n yleiset torjuntatoimet, erityisesti saatavilla olevat tiedot seurannasta, kontaktien jäljittämisestä, rajoittamis- ja hoitotoimista sekä raportoinnista ja saatavilla olevien tietojen ja tietolähteiden luotettavuuden sekä tarvittaessa kansainvälisen terveyssäännöstön kaikkien osa-alueiden keskimääräinen kokonaispistemäärä.
                  Euroopan tautienehkäisy- ja -valvontakeskuksen (ECDC) olisi toimitettava ”testien määrää” ja ”positiivisten testitulosten osuutta” koskevat tiedot sille toimitettujen tietojen perusteella. Näitä tietoja voitaisiin täydentää EU:n edustustojen toimittamilla tiedoilla, jos ne ovat saatavilla, ja myös tiedoilla, jotka toimitetaan 11 päivänä kesäkuuta 2020 annetun tiedonannon liitteenä olevan tarkistuslistan perusteella.”

                  3.

                  Muutetaan 4 kohta seuraavasti:

                              a)

                              Korvataan toinen alakohta seuraavasti:
                              ”Matkustusrajoitukset voidaan poistaa tai ottaa uudelleen käyttöön kokonaisuudessaan tai osittain tietyn, liitteessä I jo luetellun kolmannen maan osalta joidenkin edellä esitettyjen edellytysten ja sen seurauksena epidemiologista tilannetta koskevan arvioinnin muutosten perusteella.”

                              b)

                              Lisätään uudet kohdat seuraavasti:
                              ”Jos epidemiologinen tilanne heikkenee nopeasti ja erityisesti jos havaitaan, että huolta aiheuttavien virusmuunnosten esiintyvyys on suuri, matkustusrajoitukset voidaan ottaa nopeasti uudelleen käyttöön muuta kuin välttämätöntä matkustamista varten liitteessä I jo lueteltujen kolmansien maiden osalta.
                              Jotta EU:hun suuntautuvaa muuta kuin välttämätöntä matkustamista koskeva väliaikainen rajoitus voidaan poistaa liitteessä I lueteltujen kolmansien maiden osalta, jäsenvaltioiden olisi otettava tapauskohtaisesti huomioon EU+-alueelle myönnetty vastavuoroisuus.”

                  4.

                  Lisätään 4 kohdan jälkeen kohta seuraavasti:
                  ”Jäsenvaltioiden olisi hillittävä voimakkaasti muuta kuin välttämätöntä matkustamista EU+-alueelta muihin kuin liitteessä I lueteltuihin maihin.”
                  Seuraavat kohdat numeroidaan uudelleen vastaavasti.

                  5.

                  Uusi 6 kohta muutetaan seuraavasti:

                              a)

                              Poistetaan toinen kohta.

                              b)

                              Lisätään poistetun toisen kohdan jälkeen kohta seuraavasti:
                              ”Jos epidemiologinen tilanne heikkenee nopeasti ja erityisesti jos havaitaan, että huolta aiheuttavien virusmuunnosten esiintyvyys on suuri, jäsenvaltiot voivat tilapäisesti rajoittaa liitteessä II lueteltuja matkustajaryhmiä. Pakottavista syistä matkustamisen olisi edelleen oltava mahdollista.”

                              c)

                              Korvataan viimeinen kohta seuraavasti:
                              ”Neuvosto voi komission ehdotuksesta arvioida uudelleen liitteessä II olevaa luetteloa matkustajaryhmistä, joilla on välttämätön tehtävä tai tarve, sosiaalisten ja taloudellisen seikkojen sekä edellä tarkoitettuihin menetelmiin, kriteereihin ja tietoihin perustuvan epidemiologisen tilanteen kokonaisarvioinnin perusteella.”

                  6.

                  Korvataan uusi 7 kohta seuraavasti:
                  ”Jäsenvaltioiden olisi vaadittava, että henkilöt, jotka matkustavat jonkin välttämättömän tai muun kuin välttämättömän syyn, tehtävän tai tarpeen vuoksi, kuljetus- ja rajatyöntekijöitä lukuun ottamatta, ovat saaneet polymeraasiketjureaktioon (PCR) perustuvassa covid-19-testissä negatiivisen tuloksen aikaisintaan 72 tuntia ennen lähtöä ja että he esittävät asianmukaisen todistuksen tällaisesta testituloksesta viranomaisten määräämässä muodossa.
                  Jos testi ei ole mahdollinen ennen lähtöä, 6 kohdan a ja b alakohdassa tarkoitetuilla henkilöillä olisi oltava mahdollisuus käydä testissä saapumisen jälkeen kansallisten menettelyjen mukaisesti. Tämä ei vaikuta velvoitteeseen suostua saapumisen jälkeen muihin toimenpiteisiin, karanteeni mukaan luettuna.
                  Lisäksi jäsenvaltiot voivat vaatia enintään 14 päivän omaehtoista eristäytymistä tai karanteenia ja kontaktien jäljitystä sekä lisätestausta saman ajanjakson aikana sillä edellytyksellä, että jäsenvaltiot soveltavat samoja vaatimuksia omiin kansalaisiinsa näiden matkustaessa samasta kolmannesta maasta. Jäsenvaltioiden olisi sovellettava matkustajiin, jotka saapuvat kolmannesta maasta, jossa on havaittu huolta aiheuttava virusmuunnos, tällaisia vaatimuksia ja erityisesti karanteenia maahantulon jälkeen ja lisätestejä saapumisen yhteydessä tai sen jälkeen.
                  Kun on kyse matkoista, jotka liittyvät johonkin liitteessä II mainittuun välttämättömään tehtävään tai tarpeeseen:

                              —

                              jäsenvaltiot voivat koordinoidusti päättää luopua joistakin tai kaikista edellä mainituista toimenpiteistä tapauksissa, joissa tällainen toimenpide haittaisi matkan tarkoitusta;

                              —

                              kuljetushenkilöstön, merenkulkijoiden ja rajatyöntekijöiden osalta jäsenvaltiot saisivat vaatia EU+-alueelle saapumisen yhteydessä vain negatiivisen pika-antigeenitestin. Siinä eritystapauksessa, että kuljetushenkilöstö tulee maasta, jossa huolta aiheuttavien virusmuunnosten esiintyvyys on suuri, jäsenvaltiot voivat vaatia negatiivista pika-antigeenitestiä ennen lähtöä;

                              —

                              lentomiehistö olisi vapautettava kaikista testeistä, jos heidän oleskelunsa kolmannessa maassa on kestänyt alle 12 tuntia, paitsi jos he saapuvat kolmannesta maasta, jossa on havaittu huolta aiheuttavaa muunnosta, jolloin lentomiehistöön olisi sovellettava oikeasuhteista testausta.

                        Tämä ei kuitenkaan rajoita sellaisten kansanterveyttä koskevien yleisten vaatimusten soveltamista, joita jäsenvaltiot voivat asettaa, kuten lähikontaktien välttäminen ja vaatimus käyttää kasvomaskia.”

                  7.

                  Lisätään uuden 7 kohdan jälkeen uusi kohta seuraavasti:
                  ”Jäsenvaltioiden olisi laadittava matkustajalomake ja vaadittava EU:n alueelle saapuvia henkilöitä täyttämään matkustajalomake tietosuojavaatimusten mukaisesti. Yhteistä eurooppalaista matkustajalomaketta ollaan parhaillaan laatimassa jäsenvaltioiden mahdollista käyttöä varten. Käsittelyn yksinkertaistamiseksi ja kontaktien jäljityksen jouduttamiseksi olisi mahdollisuuksien mukaan käytettävä matkustajalomakkeen digitaalista versiota huolehtien kuitenkin siitä, että kaikilla kansalaisilla on yhtäläiset mahdollisuudet täyttää lomake.”

                  8.

                  Seuraavat kohdat numeroidaan uudelleen vastaavasti.

         Tehty Brysselissä 2 päivänä helmikuuta 2021.

               Neuvoston puolesta

               Puheenjohtaja

            A. P. ZACARIAS

         (1)  Neuvoston suositus (EU) 2020/912, annettu 30 päivänä kesäkuuta 2020, EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta (EUVL LI 208, 1.7.2020, s. 1).

         (2)  Neuvoston suositus (EU) 2020/1475, annettu 13 päivänä lokakuuta 2020, koordinoidusta lähestymistavasta vapaan liikkuvuuden rajoittamiseen covid-19-pandemian johdosta (EUVL L 337, 14.10.2020, s. 3).

         (3)  ECDC Risk Assessment: Risk related to spread of new SARS-CoV-2 variants of concern in the EU/EEA, saatavilla osoitteessa: https://www.ecdc.europa.eu/en/publications-data/covid-19-risk-assessment-spread-new-sars-cov-2-variants-eueea

         (4)  C(2020) 9607 final.

         (5)  Euroopan tautienehkäisy- ja -valvontakeskus. Risk related to spread of new SARS-CoV-2 variants of concern in the EU/EEA, 1. päivitys 21.1.2021. ECDC: Tukholma, 2021. Saatavilla osoitteessa: https://www.ecdc.europa.eu/sites/default/files/documents/COVID-19-risk-related-to-spread-of-new-SARS-CoV-2-variants-EU-EEA-first-update.pdf

         (6)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

         (7)  EYVL L 176, 10.7.1999, s. 36.

         (8)  EUVL L 53, 27.2.2008, s. 52.

         (9)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).

         (10)  EUVL L 160, 18.6.2011, s. 21.

         (11)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).


title: Euroopan keskuspankin suositus, annettu 4 päivänä helmikuuta 2021, Euroopan unionin neuvostolle Deutsche Bundesbankin ulkopuolisista tilintarkastajista (EKP/2021/4) 2021/C 47/01

text:
               10.2.2021

               FI

               Euroopan unionin virallinen lehti

               C 47/1

      EUROOPAN KESKUSPANKIN SUOSITUS,
      annettu 4 päivänä helmikuuta 2021,
      Euroopan unionin neuvostolle Deutsche Bundesbankin ulkopuolisista tilintarkastajista
      (EKP/2021/4)
      (2021/C 47/01)
      EUROOPAN KESKUSPANKIN NEUVOSTO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 27.1 artiklan,
      sekä katsoo seuraavaa:

                  (1)

                  Euroopan keskuspankin (EKP) neuvoston suosittelemat ja Euroopan unionin neuvoston hyväksymät riippumattomat ulkopuoliset tilintarkastajat tarkastavat EKP:n ja niiden jäsenvaltioiden kansallisten keskuspankkien tilit, joiden rahayksikkö on euro.

                  (2)

                  Deutsche Bundesbankin nykyisten ulkopuolisten tilintarkastajien, KPMG AG Wirtschaftsprüfungsgesellschaftin, toimikausi päättyi tilikauden 2020 tilintarkastuksen jälkeen. Tämän vuoksi on tarpeen nimittää uudet ulkopuoliset tilintarkastajat tilikaudesta 2021 alkaen.

                  (3)

                  Deutsche Bundesbank on valinnut Baker Tilly GmbH & Co. KG Wirtschaftsprüfungsgesellschaftin ulkopuolisiksi tilintarkastajikseen tilikausiksi 2021–2026, ja valintaan liittyy mahdollisuus pidentää toimikautta tilikaudeksi 2027,

            ON HYVÄKSYNYT TÄMÄN SUOSITUKSEN:
      Suositetaan, että Baker Tilly GmbH & Co. KG Wirtschaftsprüfungsgesellschaft nimitetään Deutsche Bundesbankin ulkopuolisiksi tilintarkastajiksi tilikausiksi 2021–2026 siten, että nimitykseen liittyy mahdollisuus pidentää toimikautta tilikaudeksi 2027.

         Tehty Frankfurt am Mainissa 4 päivänä helmikuuta 2021.

               EKP:n puheenjohtaja

            Christine LAGARDE


title: Euroopan keskuspankin suositus, annettu 4 päivänä helmikuuta 2021, Euroopan unionin neuvostolle Eesti Pankin ulkopuolisista tilintarkastajista (EKP/2020/5) 2021/C 47/02

text:
               10.2.2021

               FI

               Euroopan unionin virallinen lehti

               C 47/2

      EUROOPAN KESKUSPANKIN SUOSITUS,
      annettu 4 päivänä helmikuuta 2021,
      Euroopan unionin neuvostolle Eesti Pankin ulkopuolisista tilintarkastajista
      (EKP/2020/5)
      (2021/C 47/02)
      EUROOPAN KESKUSPANKIN NEUVOSTO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 27.1 artiklan,
      sekä katsoo seuraavaa:

                  (1)

                  Euroopan keskuspankin (EKP) neuvoston suosittelemat ja Euroopan unionin neuvoston hyväksymät riippumattomat ulkopuoliset tilintarkastajat tarkastavat EKP:n ja niiden jäsenvaltioiden kansallisten keskuspankkien tilit, joiden rahayksikkö on euro.

                  (2)

                  Eesti Pankin nykyisten ulkopuolisten tilintarkastajien, KPMG Baltics OÜ:n, toimikausi päättyi tilikauden 2020 tilintarkastuksen jälkeen. Tämän vuoksi on tarpeen nimittää uudet ulkopuoliset tilintarkastajat tilikaudesta 2021 alkaen.

                  (3)

                  Eesti Pank on valinnut Ernst & Young Baltic AS:n ulkopuolisiksi tilintarkastajikseen tilikausiksi 2021–2025,

            ON HYVÄKSYNYT TÄMÄN SUOSITUKSEN:
      Suositetaan, että Ernst & Young Baltic AS nimitetään Eesti Pankin ulkopuolisiksi tilintarkastajiksi tilikausiksi 2021–2025.

         Tehty Frankfurt am Mainissa 4 päivänä helmikuuta 2021.

               EKP:n puheenjohtaja

            Christine LAGARDE